**МЕРКИ ЗА ПОСТИГАНЕ НА УСТОЙЧИВО НАМАЛЯВАНЕ НА УПОТРЕБАТА НА ОПРЕДЕЛЕНИ ПЛАСТМАСОВИ ПРОДУКТИ ЗА ЕДНОКРАТНА УПОТРЕБА**

Във връзка с влизане в сила от 01.01.2023 г. на чл. 4 от *Наредбата за намаляване на въздействието на определени пластмасови продукти върху околната среда (Наредбата)*, уведомяваме, че бизнес операторите, които **използват пластмасови продукти за еднократна употреба** (ППЕУ) за пълнене с храни, включително напитки, и готови ястия, **на мястото на продажбата на краен потребител,** са длъжни да прилагат мерки за намаляване на тяхното потребление. Тяхно задължение е да поставят на **видно място** информационна табела, предназначена за крайния потребител, която да съдържа информация относно:

* единична цена на пластмасовите продукти за еднократна употреба;
* вредното им въздействие върху околната среда от замърсяване вследствие на нерегламентираното им изхвърляне и/или изхвърляне на неразрешени за това места след крайната им употреба;
* необходимостта от трайното намаляване на използването им;
* възможните алтернативи за използването им.

Задължението се отнася за следните ППЕУ:

1. Чаши за напитки и техните капаци и капачки
2. Съдове за храна, т. е. съдове, като кутии, със или без капак, използвани за съхранение на храна, която:

а) e предназначена за незабавна консумация както на място, така и за изнасяне от обекта;

б) по принцип се консумира от съда, и

в) е готова за консумация без по-нататъшна подготовка, като например готвене, варене или загряване, включително съдове, използвани за "бързи храни" или други ястия, готови за незабавна консумация, с изключение на съдове за напитки, чинии, пликове и обвивки, съдържащи храни.

1. Определяща роля дали даден съд за храна се счита за пластмасов продукт за еднократна употреба е вероятността той да се превърне в отпадък поради обема или размера си, по-специално при съдовете за единична порция.

Изброените ППЕУ се предлагат на крайните потребители **задължително срещу заплащане на сума**, която за периода 01.01.2023 г. – 31.12.2023 г. е:

1. не по-малко от 0,05 лв. за брой за продуктите, представляващи пластмасови чаши за напитки и техните капаци и капачки и
2. не по-малко от 0,20 лв. за брой за продуктите, представляващи съдове за храна, т. е. съдове, като кутии, със или без капак, използвани за съхранение на храна, която:

а) e предназначена за незабавна консумация както на място, така и за изнасяне от обекта;

б) по принцип се консумира от съда, и

в) е готова за консумация без по-нататъшна подготовка, като например готвене, варене или загряване, включително съдове, използвани за "бързи храни" или други ястия, готови за незабавна консумация, с изключение на съдове за напитки, чинии, пликове и обвивки, съдържащи храни.

Сумата за използваните ППЕУ се посочва **отделно** от цената на съответната храна, включително напитка, **в касовия бон**.